ARCHIVES
ఇంటి ఆతిథ్య  సేవల్లోకి తాజ్‌
ముంబయి: కొత్త ప్రదేశాలకు వెళ్లినపుడు హోటళ్లలో బస చేయడం సర్వసాధారణం. అయితే స్థానికంగా అతిథ్యం తీసుకునే సంస్కృతి ఇప్పుడిప్పుడే విస్తరిస్తోంది. హోటళ్లకు దూరంగా, స్థానికులతో మమేకం కావడం కోసం పర్యాటకులు వీటిని ఇష్టపడుతున్నారు. అందుకే తాజ్‌ వంటి దిగ్గజ హోటల్‌ బ్రాండ్లు స్థానికంగా ఆతిథ్యం ఇచ్చే సేవలు (హోమ్‌ స్టే)కు శ్రీకారం చుడుతున్నాయి. కొత్త బ్రాండ్‌ ‘అమా ట్రయల్స్‌ అండ్‌ స్టేస్‌’ను తాజ్‌ బ్రాండ్‌ హోటళ్లను నిర్వహిస్తున్న ఇండియన్‌ హోటల్స్‌ కంపెనీ (ఐహెచ్‌సీఎల్‌) ఆవిష్కరించింది. దేశంలో హోమ్‌ స్టే విపణిలో మొట్టమొదటి బ్రాండెడ్‌ ఉత్పత్తిని విడుదల చేసిన అతిపెద్ద హోటల్‌ సంస్థ తమదేనని కంపెనీ తెలిపింది. కొత్త బ్రాండ్‌ కింద రెండు ఉప బ్రాండ్‌లు- అమా ప్లాంటేషన్‌ ట్రయల్స్‌, అమా ఫైన్‌ హోమ్‌స్టేస్‌ ఉన్నాయి. కర్ణాటకలోని చిక్‌మగ్లూర్‌, కూర్గ్‌ల్లో 9 విలాస బంగ్లాల కోసం టాటా కాఫీతో మేనేజ్‌మెంట్‌ కాంట్రాక్ట్‌ను కంపెనీ కుదుర్చుకుంది. వచ్చే ఏడాది జూన్‌ నాటికి రెండు సొంత బంగ్లాలను అమా గూటి కిందకు తెస్తామని సంస్థ తెలిపింది. ‘ఈ రోజు మరో కొత్త వ్యాపారాన్ని ప్రకటిస్తున్నాం. మా గ్రూప్‌ సంస్థలకు చాలా గెస్ట్‌ హౌస్‌లు ఉన్నాయి. అమా ప్లాంటేషన్‌ ట్రయల్‌తో ప్రారంభిస్తున్నాం’ అని ఐహెచ్‌సీఎల్‌ ఎండీ, సీఈఓ పునీత్‌ చట్వాల్‌ పేర్కొన్నారు. ప్లాంటేషన్‌ ట్రయల్‌ బుకింగ్‌లు మార్చి 1 నుంచి ప్రారంభం కానున్నాయి. ప్రస్తుతం గ్రూప్‌ బంగ్లాలతో ప్రారంభిస్తున్నామని, 2020కి వీటి సంఖ్యను 100కు పెంచుతామని పునీత్‌ అన్నారు. ఐహెచ్‌సీఎల్‌ 12 దేశాల్లో 178 హోటళ్లను నిర్వహిస్తోంది.
ప్రధానాంశాలు